Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 88/12/8807	Michalovce, 18.4.2012
EEČ : 2-66-102-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 26.01.2012 o 06.20 h v Michalovciach, po účelovej komunikácii, pred budovou Kombinovaného denného stacionára pre deti na ul. A. Markuša, viedol služobné nákladné motorové vozidlo zn. XXXXX, EČ: XXXXX, patriace XXXXX, s ktorým cúval smerom k hlavnej ceste, ulici Masarykovej, pričom vedeniu vozidla a sledovaniu situácie na ceste za vozidlom nevenoval dostatočnú pozornosť, v dôsledku čoho pri cúvaní zadnou ľavou časťou vozidla zozadu narazil do chodkyne XXXXX, nar. XXXXX, idúcej po pravej strane cesty smerom k ulici Masarykovej, ktorá po náraze spadla na pravý okraj vozovky, kde po páde, keď ležala, jej zadným ľavým kolesom vozidla vyšiel na spodnú časť nôh. Poškodená XXXXX pri dopravnej nehode utrpela zranenie pomliaždenie pravého ramenného kĺba, pomliaždenie ľavého stehna a neúplnú zlomeninu tela piatej predpriehlavkovej kosti pravej nohy s dobou dočasnej práceneschopnosti 5 týždňov a dobou liečenia do 6 týždňov,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník PZ, Okresného dopravného inšpektorátu, OR PZ v Michalovciach uznesením sp. zn. ČVS: XXXXX z XXXXX začal trestné stíhanie a súčasne vzniesol obvinenie XXXXX pre prečin ublíženia na zdraví podľa § 158 Tr. zákona na vyššie uvedenom skutkovom základe.
Poverený príslušník  PZ po skončení vyšetrovania predložil vyšetrovací spis s návrhom na podmienečné zastavenie trestného stíhania obvineného. Preskúmaním vyšetrovacieho spisu som zistil, že návrh povereného príslušníka PZ je dôvodný.
Obvinený XXXXX priznal spáchanie prečinu. Vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne. Výslovne dal súhlas s postupom podľa § 216 Tr. poriadku pre podmienečne zastavenie trestného stíhania. Urobil opatrenia na náhradu škody  tým,  že nehodovú udalosť oznámil svojmu zamestnávateľovi XXXXX so žiadosťou, aby táto bola zamestnávateľom a zároveň prevádzkovateľom motorového vozidla nahlásená poisťovni - XXXXX  a.s. pobočka XXXXX, za účelom náhrady škody poškodenej XXXXX z povinného zmluvného poistenia zodpovednosti za škodu spôsobenú prevádzkou motorového vozidla, čo zo strany zamestnávateľa bolo vykonané a nehodová udalosť bola uvedenej poisťovni nahlásená.
Obvinený XXXXX z  miesta bydliska nie je bližšie hodnotený.    Zamestnávateľom je hodnotený kladne. Doposiaľ  nebol  súdne trestaný a nemá ani záznam v evidenčnej karte vodiča.
Vzhľadom na osobu obvineného, s prihliadnutím na jeho doterajší život a na okolnosti prípadu, možno považovať podmienečné zastavenie trestného stíhania s uložením skúšobnej doby v trvaní 1 roka za dostačujúce.
 	Preto bolo potrebné rozhodnúť tak, ako je to uvedené vo výroku tohto uznesenia.
Ak obvinený v priebehu skúšobnej doby bude viesť naďalej riadny život, bude rozhodnuté, že sa osvedčil. Inak sa rozhodne, a to prípadne aj počas skúšobnej doby, že sa v trestnom stíhaní bude pokračovať.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Stanislav Novák
prokurátor